Qeveria në Fletoren Zyrtare ka publikuar zonat e reja zhvillimore të vendosura në funksion të Ministrisë së Rindërtimit, ku do të ndërtohen njësi të reja banimi për strehimin dhe akomodimin e të gjithë qytetarëve të prekur nga tërmeti i 26 nëntorit.
Këto zona do të kenë si njësi zbatuese të projekti Fondin Shqiptar për Zhvillim dhe Bashkitë përkatëse.
Zona e parë përfshin Bashkinë Krujë, në fshatin Bubq, nga ku dëmtimet e tërmetit ishin të shumta.
Në bashkinë Durrës, qeveria ka vendosur si tokë të përshtatshme për zhvillim, zonën 1, tek ish-Uzina Mekanike Bujqësore, që gjithashtu do të zbatohet nga Fondi Shqiptar për Zhvillim.
Në Fushë-Krujë gjithashtu qeveria ka zbuluar zonën, e cila do të përdoret për ndërtimin e banesave të reja dhe strehimin e banorëve, me njësi zbatuese Fondin Shqiptar për Zhvillim.
Zona tjetër ndodhet në Bashkinë Kavajë.
Në Bashkinë Kurbin, njësia administrative Laç qeveria ka vendosur zonën e dytë për rindërtim, ku pritet të investohet edhe nga qeveria turke me premtimin e 500 banesave të reja.
Qeveria do të bëjë edhe ndërhyrje në Vorë ku gjithashtu ka caktuar një zonë të re për zhvillim dhe rindërtim.
Me shpalljen e këtyre zonave zhvillimore qeveria i jep njësive zbatuese si Bashkive dhe Fondit Shqiptar për Zhvillim të drejtën për:
a) ndërtimin e banesave të reja ose të ndërtesave publike të dëmtuara;
b) ndërtimin dhe rikonstruksionin e infrastrukturës publike dhe kritike;
c) realizimin e ndërtimeve në këtë zonë;
ç) çdo ndërhyrje tjetër në funksion të rindërtimit të kësaj zone
SCAN